
JAVASLAT

lakossági csapadékvíz gyűjtés elősegítésére forrás biztosítása tárgyában



	Mór, 2026.08.26.



Előterjesztő:

		Fenyves Péter
		polgármester





	Előkészítette:
Városfejlesztési és -üzemeltetési Iroda
	









Az ülés típusa: nyilvános

Zárt ülés esetében jogalapja: 					
Mötv. 46.§ (2) a)	☐
	Mötv. 46.§ (2) b)	☐
	Mötv. 46.§ (2) c)	☐

Az előterjesztést véleményezte és az alábbi szempontok szerint tartalmáért felelősséget vállal:
	
	Dátum
	irodavezető neve, aláírása

	szakmai
	2026. augusztus ….
	……………………………..
Hajnal Tibor

	gazdasági-pénzügyi
	2026. augusztus ….
	……………………………...
Joó-Hossó Anita

	jogi
	2026. augusztus ….
	……………………………...
dr. Taba Nikoletta



Az előterjesztés az alábbi döntési javaslato(ka)t tartalmazza:

	HATÁROZAT-TERVEZET SZÁMA: 1 DB

	
Döntéshozatal rendje:
	minősített többség

Minősített többség esetén jogalap:
	SZMSZ 56. § (7) bek.

	Határozatot kapja: 
· Önkormányzati Iroda – 1 példány
· Pénzügyi Iroda – 1 példány
· Városfejlesztési és –üzemeltetési Iroda – 1 példány



Az előterjesztést véleményező bizottságok:

	☒ Pénzügyi Bizottság
	☐ Oktatási, Kulturális és Sport Bizottság

	☒ Településfejlesztési Bizottság
	☐ Szociális és Egészségügyi Bizottság



Meghívásra javasolt:-


A Képviselő-testület elé terjeszthető:             …………………….
jegyző




JAVASLAT 
 forrás biztosítása tárgyában

A klímaváltozás következtében a csapadék eloszlása egyre egyenetlenebbé válik, melyek hatásai már tapasztalhatóak. A hirtelen lezúduló, nagy mennyiségű esővíz megterheli a helyi csapadékvíz-elvezető hálózatot, míg a szárazabb időszakokban vízhiány lép fel. A lakossági esővízgyűjtés elősegítése kulcsfontosságú önkormányzati feladat az alábbi okok miatt:
· A csapadékvíz-hálózat tehermentesítése: A záporok idején a telkeken visszatartott esővíz csökkenti a közterületi elvezetők túlterheltségét és a villámárvizek kockázatát.
· Ivóvíz-megtakarítás: Az összegyűjtött esővíz kiválóan alkalmas kertöntözésre, takarításra, így csökkenthető az ivóvíz felhasználása.
· Környezetvédelem és növények egészsége: Az esővíz lágy, nem tartalmaz klórt és vegyszereket, ezért a növények fejlődésére is jó hatással van, miközben óvja a talaj minőségét.
· Rezsi-csökkentés a lakosoknak: A helyben tárolt víz költségmentes alternatívát nyújt a vezetékes vízzel szemben, javítva a helyi háztartások életminőségét.

A csapadékvíz-gyűjtő edények beszerzésére több gyártótól és forgalmazótól is árajánlatot kértünk. A beérkezett árajánlatok nehezen összehasonlíthatók. A gyártók termékei különbözőek és a minőségük is változó lehet, és az ajánlati ár a megrendelési mennyiségtől is függ. 500 db 520 literes csapos fedeles edényre szállítással bruttó 13.334.365 Ft árajánlatot kaptunk ami ca. bruttó 26.700 Ft-os egységárnak felel meg, egy másik gyártótól pedig 500 literes edényre bruttó 68.580 Ft-os egységárral kaptunk ajánlatot. Az interneten tájékozódás alapján az 500–1000 literes tárolókapacitású edények piaci ára bruttó 40.000 Ft körül alakul.

Felkerestük Érd és Albertirsa illetékes kollégáit a náluk hasonló keretek között lebonyolított programok tapasztalatai miatt. Az egyeztetések alapján megállapítható, hogy az alacsony beszerzési ár gyakran silány minőséggel párosul, a lakossági érdeklődés ugyanakkor rendkívül számottevő.

Mór városban ca. 3500 db kertes házas háztartás van. Javasoljuk első körben 300 db helyi kertes házban élő háztartás részére pályázati úton elérhető 500-1000 liter kapacitású csapadékvíz gyűjtő edény beszerzéséhez Mór Városi Önkormányzat 2026. évi költségvetésében az általános tartalék terhére bruttó 12.000 eFt forrás biztosítását.


A Településfejlesztési és a Pénzügyi Bizottság véleményét a Képviselő-testület ülésén ismerteti.

A fentiekre tekintettel az alábbi határozat-tervezetet terjesztem a T. Képviselő-testület elé:




HATÁROZAT-TERVEZET 


Mór Városi Önkormányzat Képviselő-testülete bruttó 12.000 eFt forrást biztosít lakossági csapadékvíz gyűjtés elősegítésére az önkormányzat 2026. évi költségvetéséből az általános tartalék keret terhére.

A Képviselő-testület felkéri a jegyzőt, hogy a költségvetés következő módosításakor gondoskodjon az előirányzatok átcsoportosításáról, továbbá a szükséges beszerzési eljárás lebonyolításáról és a lakossági pályázati rendszer kidolgozásáról.


Határidő: 2026.09.30.
Felelős: jegyző(Városfejlesztési és -üzemeltetési Iroda)



Mór, 2026.08.19.




Fenyves Péter
polgármester

